Ir-Regolament tal-Kummissjoni (KEE) Nru 563/82
ta' l-10 ta Marzu 1982
li jistabbilixxi regoli dettaljati għall-applikazzjoni tar-Regolament (KEE) Nru 1208/81 li jistabbilixxi l-prezzijiet tas-suq ta' l-annimali adulti ta' l-ifrat fuq il-bażi ta' l-iskala tal-Komunità għall-klassifikazzjoni tal-karkassi
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 805/68 tas-27 ta Ġunju 1968 dwar l-organizzazzjoni komuni tas-suq tal-laħam taċ-ċanga u vitella [1], kif l-aħħar emendat mill-Att ta' l-Adeżjoni tal-Greċja,
Wara li kkunsidrat ir-Regolament tal-Kunsill (KEE) Nru 1208/81 tat-28 ta'April 1981 li jiddetermina l-iskala tal-Komunità għall-klassifikazzjoni tal-karkassi ta' l-annimali adulti ta' l-ifrat [2], u partikolarment l-aħħar subparagrafu ta' Artikolu 2(2), Artikolu 3(1) u t-tieni subparagrafu ta' Artikolu 4(3) tiegħu,
Billi r-Regolament (KEE) Nru 1208/81 jipprovdi għall-introduzzjoni gradwali fil-Komunità ta sistema ta' kwotazzjoni għall-karkassi bil-għan li jiġu stabbiliti l-prezzijiet tas-suq għal-laħam taċ-ċanga;
Billi biex jiġu akwistati prezzijiet komparabbli fil-Komunità huwa xieraq li tirreferi, għall-irrekordjar tal-prezzijiet tas-suq għal karkassi ta' l-annimali adulti ta' l-ifrat, għal stadju ta kummerċ definit tajjeb u biex tiddetermina l-fatturi korrettivi li hemm bżonn biex ikunu aġġustati l-preżentazzjonijiet użati f'ċerti Stati Membri għall-preżentazzjoni ta' referenza tal-Komunità;
Billi, biex tassigura klassifikazzjoni uniformi tal-karkassi ta' l-annimali adulti ta' l-ifrat fil-Komunità, huwa meħtieġ li jiġu defeniti ċerti regoli għall-applikazzjoni tas-sistema tal-klassifikazzjoni, partikolarment il-kriterji għad-differenzazzjoni bejn il-kategoriji ta' l-annimali maskili mhux kastrati;
Billi l-Kumitat ta' Ġestjoni għal Laħam taċ-Ċanga u l-Vitella ma wassalx opinjoni fiż-żmien stabbilit mill-president tiegħu,
ADOTTAT DAN IR-REGOLAMENT:
Artikolu 1
1. Il-prezz tas-suq li għandu jkun stabbilit fuq il-bażi ta' l-iskala tal-Komunità għall-klassifikazzjoni tal-karkassi ta' l-annimali adulti ta' l-ifrat, li hemm referenza dwarhom fit-tielet u raba’ subparagrafi ta' Artikolu 6 tar-Regolament (KEE) Nru 1208/81, għandu jkun il-prezz mwassal fil-biċċerija, nett mit-taxxi kollha, imħallsa lil min iforni, għall-annimal. Dan il-prezz għandu jkun espress għal kull 100 kg tal-karkassa ppreżentata skond il-preżentazzjoni ta' referenza li hemm provediment dwarha f'Artikolu 2(2) ta' l-istess Regolament, miżuna u kklassifikata fuq il-ganċ fil-biċċerija.
2. Il-piż li għandu jkun meqjus għandu ikun:
- il-piż tal-karkassa wara tkessieħ, jew
- il-piż sħun tal-karkassa meħud kemm jista jkun malajr wara l-qatla, imnaqqas 2 %.
3. Fil-każ meta l-preżentazzjoni tal-karkassa, wara l-użin u l-klassifikazzjoni fuq il-ganċ, jiddefferixxi mill-preżentazzjoni ta' referenza, il-piż tal-karkassa għandha jkun aġġustat bl-applikazzjoni tal-fatturi korrettivi speċifikati fl-Anness. F'dan il-każ il-prezz għal kull 100 kg tal-karkassa għandu jkun aġġustat kif xieraq.
Artikolu 2
Għall-applikazzjoni ta' Artikolu 3(1) tar-Regolament KEE) Nru 1208/81 il-karkassi ta' l-annimali maskili żgħar mhux ikkastrati ta' anqas minn sentejn għandu jkun distint mill-karkassi ta' l-annimali maskli l-oħra mhux kastrati bil-grad ta' l-ossifikazzjoni tal-proċess spinus ta' l-għadma tal-vertibrali dorsali.
L-estremitajiet kartilaġinużi tal-proċess spinus ta' l-ewwel disa vertebrati dorsali m'għandhomx juru sinjali ta' ossifikazzjoni fil-karkassi ta' l-annimali maskili żgħar mhux kastrati ta' anqas minn sentejn.
Artikolu 3
It-tneħħija tax-xaħam estern li hemm referenza dwaru f'Artikolu 4(3) tar-Regolament (KEE) Nru 1208/81 għandu jinvolvi esklużivament it-tneħħija parzjali tax-xaħam estern:
- mill-ġemb, mill-flett u mill-kustilji tan-nofs,
- mit-tarf tal-ponta tas-sidra, iż-żona ano-ġenitali ta' barra u d-denb,
- minn naħa tad-dhar.
Artikolu 4
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament jorbot fl-intier tiegħu u direttament applikabbli fl-iStati Membri kollha.
Magħmul fi Brussel, 10 ta Marzu 1982.